Programový rozpočet mesta Trenčín na rok 2023 je vyrovnaný, príjmy aj výdavky sú vo výške 139 355 494 eur. Programovú štruktúru rozpočtu tvorí 12 programov, ktoré kopírujú základné kompetenčné oblasti mesta.

Návrh rozpočtu na rok 2023 sa zostavoval v období, v ktorom pretrváva kríza spôsobená pandémiou koronavírusu, vojnového konfliktu na Ukrajine, energetickej krízy. Rekordná inflácia priniesla tlak na zvyšovanie cien tovarov a služieb.

K týmto negatívnym dopadom je nutné pripočítať legislatívne zmeny na úrovni štátu, ktoré významným spôsobom zhoršujú ekonomické postavenie a zvyšujú finančnú neistotu miest v tomto období. Najpodstatnejší negatívny dopad na príjmy samospráv, a teda aj mesta Trenčín má vládny návrh novely zákona o dani z príjmov.

Zvýšením daňového bonusu dôjde k nižšiemu výberu dane z príjmov fyzických osôb a teda nižšiemu príjmu aj pre naše mesto.

Ďalším významným faktorom, ktorý ovplyvní rozpočet na rok 2023, je nárast bežných výdavkov v súvislosti so schváleným zvýšením miezd zamestnancov pri výkone práce vo verejnom záujme. Toto predstavuje nárast výdavkov v objeme 2,5 milióna eur.

Vplyvom energetickej krízy rozpočtujeme na energie v roku 2023 čiastku o takmer 5 miliónov eur vyššiu oproti roka 2021.

V snahe zachovať zákonné a zmluvné povinnosti bolo potrebné nielen znížiť kvantitu poskytovaných služieb v meste, ale aj pripraviť návrhy na úpravu výšky poplatkov a platieb od obyvateľov, návštevníkov a podnikateľov na území mesta.

**Kapitálové príjmy** sú navrhnuté vo výške 42.496.437 Eur. Kapitálové granty a transfery (nenávratné finančné príspevky z EÚ a od štátu) očakávame vo výške 40,5 milióna Eur nasledovne:

▪ Revitalizácia alúvia Orechovského potoka vrátane jeho sprístupnenia lávkou k Vážskej magistrále vo výške 1.380.000 Eur,

▪ Dobudovanie kampusu CKKP Hviezda (Hviezdodvor) – Divadlo vo výške 1.380.000 Eur,

▪ Revitalizácia starého železničného mosta na Green Fiesta Bridge vo výške 11.960.000 Eur,

▪ Dobudovanie kampusu CKKP Hviezda (Hviezdodvor) – štúdio a námestíčko vo výške 2.576.000 Eur,

▪ Kultúrne stredisko Dlhé Hony vo výške 3.220.000 Eur,

▪ Revitalizácia Mariánskeho námestia vo výške 1.104.000 Eur,

▪ Revitalizácia námestia sv. Anny vo výške 588.800 Eur,

▪ Centrum kultúrno – kreatívneho potenciálu Hviezda vo výške 4.405.977 Eur,

▪ Podpora sociálnych služieb poskytovaných v zariadení na komunitnej báze (nocľaháreň) vo výške 446.500 Eur,

▪ Revitalizácia vnútrobloku Pádivec vo výške 889.477 Eur,

▪ Zelené pľúca mesta - Revitalizácia verejného priestoru Považšká vo výške 261.700 Eur,

▪ Cyklotrasy: Vážska magistrála – Istebnícka, úseky ulíc Bratislavská, Žabinského a Palackého, Brnianska I. etapa a modernizácia za účelom zvýšenia bezpečnosti spolu vo výške 904.873 Eur,

▪ Zvýšenie úrovne informačnej a kybernetickej bezpečnosti mesta Trenčín vo výške 184.730 Eur,

▪ Manažment údajov Mesta Trenčín vo výške 249.209 Eur,

▪ Pešia zóna Hviezdoslavova, Vajanského vo výške 6.070.000 Eur,

▪ Rekonštrukcia škôlky J. Halašu vo výške 698.070 Eur,

▪ Kultúrno – informačné centrum s pódiom – udržateľný a odolný kultúrny priestor Trenčína vo výške 190.000 Eur,

▪ SMART plán mesta Trenčín vo výške 644.901 Eur,

▪ Ul. 1. mája vo výške 2.649.000 Eur,

▪ Záchytné parkovisko železničná stanica Zlatovce vo výške 193.200 Eur,

▪ Župný dom – 1. etapa (rekonštrukcia elektroinštalácie) vo výške 460.000 Eur.

Finančnú čiastku vo výške 2 milióny Eur rozpočtujeme z predaja pozemkov, budov a bytov v zmysle pripravovaných a schválených predajov.

Z bežných výdavkov pôjde najviac na program Vzdelávanie (vyše 31 miliónov eur), Doprava (takmer 6 miliónov eur), Životné prostredie (vyše 5 miliónov eur) a Sociálne služby (5 miliónov eur).

Kapitálové výdavky, investície pôjdu najviac do programu Šport a oddych (vyše 29,5 milióna eur), Bezpečnosť (necelých 15 miliónov eur)a Kultúra (vyše 13 miliónov eur).

**Kapitálové výdavky** vo výške 71.840.511 eur predstavujú nárast o 44 miliónov eur oproti rozpočtu na rok 2022.

Dôvody:

▪ Trenčín bude v roku 2026 Európskym hlavným mestom kultúry. Naše mesto bude príjemcom grantov a transferov na rozvoj infraštruktúry. Kapitálové výdavky na tieto projekty sú rozpočtované s 8% spoluúčasťou mesta,

▪ počítame s rekonštrukciou verejného osvetlenia, ktorá zahŕňa výmenu svietidiel za nízko energeticky náročné LED svietidlá a výmenu zastaraných a poškodených stĺpov, elektrických vedení a príslušenstva vo výške 14.950.000 Eur. Predpoklad financovania je z úveru z Environfondu v 100% výške nákladov,

▪ do rozpočtu na rok 2023 sú presunuté investičné akcie z roku 2022, ktoré sa nestihli ukončiť prípadne zrealizovať,

▪ počítame s novými investičnými akciami na zníženie energetickej náročnosti (fotovoltika, rekonštrukcia kotolní, biomasová kotolňa, výmena teplovodu) v objeme 2 milióny eur a ďalších investičných akcií z rozpočtu mesta.